S-1719/2006

Mál þetta, sem dómtekið var 18. desember 2006, er höfðað með ákæru, útgefinni af lögreglustjóranum í Reykjavík 10. október 2006, á hendur Þ-kk-þgf M-kk-þgf, [...], Skúlagötu 70, Reykjavík, fyrir eftirgreind þjófnaðarbrot framin í Reykjavík á árinu 2006:

1. Mánudaginn 22. maí í versluninni Nóatún, Nóatúni 17, stolið 3 lambalærum að verðmæti 10.218 kr.

2. Föstudaginn 21. júlí í versluninni Hagkaup, Kringlunni, stolið lambalæri að verðmæti 3.670 kr.

3. Sunnudaginn 24. september í versluninni 11-11, Laugavegi 116, stolið lambakótelettum að verðmæti 855 kr.

Hinn 17. nóvember sl. var sakamálið nr. 1986/2006 sameinað þessu máli en þar er höfðað opinberbert mál á hendur ákærða með ákæru útgefinni sama dag fyrir þjófnað, með því að hafa sunnudaginn 15. október 2006 í versluninni 11-11, Laugavegi 116, Reykjavík, stolið frosnum ýsuflökum að verðmæti 899 kr.

Einnig var sakamálið nr. 2190/2006 sameinað þessu máli hinn 18. desember sl. en þar er höfðað opinbert mál á hendur ákærða með ákæru útgefinni sama dag fyrir þjófnað, með því að hafa þriðjudaginn 31. október 2006 í versluninni Hagkaup, Eiðistorgi, Seltjarnarnesi, stolið lambahrygg, 4 lambalærum og 3 kössum af „hydroxycut“ fæðubótaefnum, samtals að verðmæti 38.015 kr.

Í öllum tilvikum teljast brot þessi varða við 244. gr. almennra hegningarlaga nr. 19/1940 og þess krafist að ákærði verði dæmdur til refsingar.

Af hálfu verjanda ákærða er krafist vægustu refsingar er lög leyfa. Þá er krafist þóknunar verjanda að mati dómsins.

Farið var með mál þetta samkvæmt 125. gr. laga nr. 19/1991 um meðferð opinberra mála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í janúar 1966. Hann á að baki langan sakaferil sem nær aftur til ársins 1988 er hann var dæmdur í 60 daga skilorðsbundið fangelsi fyrir brot gegn 1. mgr. 155. gr. almennra hegningarlaga nr. 19/1940. Árið 1992 var ákærði dæmdur í 15 mánaða fangelsi fyrir brot gegn 1. mgr. 194. gr. almennra hegningarlaga. Árið 1999 gekkst hann undir 25.000 króna sekt vegna þjófnaðar og 69.000 króna sekt vegna umferðarlagabrota árið 2000 og var hann þá einnig sviptur ökuréttindum í 12 mánuði. Sama ár var hann dæmdur í 60 daga fangelsi vegna brots gegn 1. mgr. 232. gr. almennra hegningarlaga og þjófnaðartilraunar. Í september 2001 var hann dæmdur í 45 daga fangelsi vegna þjófnaðar og var um hegningarauka að ræða. Síðar í sama mánuði var ákærði aftur dæmdur í 45 daga fangelsi vegna brots gegn 1. mgr. 155. gr. almennra hegningarlaga. Í febrúar 2002 var ákærði dæmdur í 60 daga fangelsi, til greiðslu 220.000 króna sektar og sviptur ökurétti í 3, ár fyrir þjófnað og umferðarlagabrot. Í maí 2002 gekkst ákærði undir greiðslu 60.000 kr. sektar fyrir umferðarlagabrot. Hinn 25. nóvember 2004 var ákærði dæmdur í 45 daga fangelsi fyrir þjófnað og hinn 3. febrúar 2005 í 15 daga fangelsi fyrir eignaspjöll og þjófnað. Þá var ákærði hinn 30. júní 2006 dæmdur í fangelsi í 3 mánuði fyrir líkamsárás skv. 1. mgr. 217. gr. almennra hegningarlaga og þjófnaði. Að því er varðar fyrsta tölulið ákæru 10. október 2006 er um að ræða hegningarauka við dóminn frá 30. júní 2006. Fyrri auðgunarbrot ákærða hafa ítrekunaráhrif vegna brota hans nú, sbr. 71. gr. og 255. gr. almennra hegningarlaga. Með hliðsjón af 78. gr. og 77. gr. almennra hegningarlaga þykir refsing ákærða hæfilega ákveðin fangelsi í sex mánuði. Með hliðsjón af sakaferli ákærða þykir ekki fært að skilorðsbinda refsingu.

Samkvæmt 1. mgr. 165. gr. laga nr. 19/1991 ber að dæma ákærða til greiðslu sakarkostnaðar. Er þar um að ræða þóknun skipaðs verjanda ákærða, H-kk-ef I-kk-ef hrl., sem þykir hæfilega ákveðin 42.300 kr., að meðtöldum virðisaukaskatti.

E-kk-nf L-kk-nf, fulltrúi lögreglustjórans í Reykjavík, sótti málið af hálfu ákæruvaldsins.

Dóm þennan kveður upp S-kvk-nf B-kvk-nf, settur héraðsdómari.

D ó m s o r ð:

Ákærði, Þ-kk-nf M-kk-nf, sæti fangelsi í sex mánuði.

Ákærði greiði 42.300 króna þóknun skipaðs verjanda síns, H-kk-ef I-kk-ef hæstaréttarlögmanns.

S-kvk-nf B-kvk-nf